# Chaimas Sutinas

| Chaimas Sutinas |
| --- |
|  |
| Chaimo Sutino portretas, 1917 m., aut. A. Modiljanis |
| Gimė | 1893 m. sausio 13 d. Smilavičių km., dab. Baltarusija |
| Mirė | 1943 m. rugpjūčio 9 d. (50 metų) Paryžius |
| Palaidotas (-a) |  Monparnaso kapinės |
| Tautybė | žydas |
|  |
| Veikla | Dailininkas |
| Sritis | Ekspresionizmas |

**Chaimas Sutinas** (pranc. *Chaim Soutine*, 1893 m. sausio 13 d., Smilovičių km. (dab. Baltarusija) – 1943 m. rugpjūčio 9 d., Paryžius) – iš Lietuvos žydų kilęs XX a. tapytojas ekspresionistas, kūręs Prancūzijoje.

## Biografija

Chaimas Sutinas gimė 1893 m. sausio 13 d. neturtingų Lietuvos žydų šeimoje Smilovičiuose netoli Minsko (dabar Smilavičių km., Baltarusija, tuomet Rusijos imperija). Jis buvo dešimtas vaikas iš 11 skurdaus siuvėjo vaikų. Jo talentą piešimui pastebėjo vietos rabinas, kuriam padedant, Ch. Sutinas mokėsi Minske. Vėliau su gydytojo pagalba 1910−1913 m. studijavo Vilniaus dailės mokykloje. 1913 m. Ch. Sutinas išvyko į Paryžių, lankė paskaitas Aukštojoje dailės mokykloje pas Fernaną Kormoną. Jo draugais tapo žydai, avangardiniai dailininkai, panašiai kaip jis atvykę į Paryžių siekti meno aukštumų: Amedėjas Modiljanis, Markas Šagalas, Žakas Lipšicas.

A. Modiljanis supažindino Ch. Sutiną su menininkų rėmėju Leopoldu Zborovskiu, su kurio pagalba Ch. Sutinas 1919−1922 m. tapė Serė miestelyje Prancūzijos pietuose. Tais metais susiformavo brandus Ch. Sutino stilius. Jis tapė peizažus, portretus, natiurmortus. Jo kūryba pasižymėjo spontaniškais potėpiais, impasto naudojimu, ryškiomis spalvomis. Jo kūryboje yra ženklios religinės (choro ir varpinės berniukai) ir maisto temos (jautiena, negyvi naminiai paukščiai), tikriausiai susijusios su judaistinio pasaulio samprata. Ch. Sutinas vertino Rembranto, Ž. Šardeno, G. Kurbė kūrybą.

1923 m. JAV daktaras, kolekcionierius Albert C. Barnes įsigijo daugiau kaip 50 Ch. Sutino kūrinių ir tai buvo pirmoji dailininko finansinė sėkmė po ilgų skurdo metų. 1927 m. įvyko jo pirmoji personalinė paroda Bing galerijoje Paryžiuje. Likusius gyvenimo metus Chaimas Sutinas praleido Paryžiuje, kartais keliaudavo po Prancūzijos vietoves. Antrojo pasaulinio karo metu slapstėsi nuo vokiečių nacistinės okupacinės valdžios Šampiji-siur-Ved vietovėje (Endras ir Luara). Mirė 1943 m. rugpjūčio 9 d. Paryžiuje operacijos metu dėl virškinamojo trakto pažeidimo. Palaidotas Monparnaso kapinėse. 1987 m. *Gaston Baty* aikštėje Monparnase jam pastatyta atminimo skulptūra. Ją sukūrė jo draugas Arbit Blatas, kuris dažnai šioje aikštėje susitikinėjo su Ch. Sutinu.

## Darbų galerija

* „Pamišėlė“, 1919 m., privatus rinkinys
* „Serė peizažas“, 1919 m.
* „Kaimas“, 1923 m., Oranžerijos muziejus
* „Peizažas“, 1922−23 m., Oranžerijos muziejus
* „Natiurmortas su fazanu“, 1924 m., Oranžerijos muziejus
* „Jaunoji anglė“, 1934, Oranžerijos muziejus

## Kūrinių galerijos

* Ch. Sutino kūriniai Niujorko šiuolaikinio meno muziejaus svetainėje
* Ch. Sutino kūriniai Oranžerijos muziejuje Archyvuota kopija 2017-09-16 iš Wayback Machine projekto.
* the-athenaeum.org

## Išnašos

## Šaltiniai

* hermitage.nl Archyvuota kopija 2015-09-05 iš Wayback Machine projekto.
* Encyclopaedia Britannica
* Teito galerijos informacija
* nga.gov